R5dwMg/zh-wiki-yue-long huggingface dataset:
李家超喺警隊服務33年期間，曾經任職多個唔同部門，負責行動工作、刑事調查、警察投訴、服務質素、人事、訓練、資訊科技系統、財務、政策制訂、策劃同發展等。崗位包括西九龍總區指揮官、助理處長，同埋刑事及保安處處長。
2017年7月，李家超出任保安局局長，係史上第一位警察出身嘅保安局局長。任內曾經處理轟動國際嘅反送中運動，佢支持差人嘅立場同言行都係爭議。2020年8月7號，美國財政部宣佈制裁十一位破壞香港自治嘅官員，其中就有李家超。
2021年6月23號，國務院根據行政長官林鄭月娥嘅提名同建議任命李家超爲政務司司長，25號公佈同生效，同時免去原保安局局長職務，由警務處原處長鄧炳強接任，實際上李家超同鄧炳強係得到中共直接提拔。李家超成爲頭一位差人出身嘅司長，打破以往都係由政務官任職呢個職位嘅傳統，警察出身嘅李鄧受到中共重用，出現武官治港嘅情況。
2022年4月6號，中聯辦同選委見面，有選委響會後同媒體講「李家超將會係中共唯一支持嘅候選人」，呼籲其他選委支持佢。同日下晝三點，佢交咗辭職信。五點半，佢響記者會上話若果獲批，將會參選2022年香港特別行政區行政長官選舉。
2022年5月20號，中共國務院總理李克強簽署國務院令，任命李家超為香港第六任行政長官。同年5月30號，李家超響中南海接受李克強頒授任命狀，正式獲任命做香港第六任行政長官，係香港歷史上第一個連政綱都冇就做行政長官嘅人。
喺聯合國人權理事會第49屆會議期間，舉辦左個「香港明天更美好」主題視像邊會，李家超以港方代表發言講野，聲稱立左《港區國安法》之後，阻止左好多暴力暴亂嘅出現。佢仲話，香港嘅民主進程係喺中共行使主權之後先開始，仲話「完善選舉制度」後嘅立法會有競爭，行事效率高。
最後，佢仲話香港嘅各類自由無比人減少到。不過，早喺英屬香港年代，香港英國政府同香港政府喺第二次世界大戰後都有喺香港推動民主同人權工作，但呢啲都受到中共干預同埋其他唔同因素，令1997年之前嘅香港最終未達到全面民主化。
張建宗祖籍廣東惠州，喺1972年7月加入政府新聞主任職系，1979年9月轉職政務職系。佢喺多個政府部門做過嘢，包括前財政科、前民政署、前政務總署、前總督府、前工業署、前貿易署、前財政司辦公室、司法機構同埋中央政策組。
張建宗喺2007年3月到咗退休年齡，工會中人希望佢留任發展及勞工局常任秘書長，而香港工會聯合會立法會議員陳婉嫻更喺答問大會質詢曾蔭權，希望令張建宗留任，不過張建宗都係如期退休。但喺2007年6月，佢就出現喺候任勞工及福利局局長名單入面。
喺張建宗做咗勞工及福利局局長差唔多十年之後，2017年1月16號獲時任行政長官梁振英任命做政務司司長，接替辭職參選行政長官嘅林鄭月娥。張建宗發表就任聲明。林鄭月娥當選後，張建宗繼續留任林鄭月娥政府嘅政務司司長。
陳國基，GBS，SBS，IDSM，JP，香港出世，籍貫廣東順德樂從，前入境事務處處長，2017年7月1號出任香港行政長官辦公室主任。2020年7月2號出任香港維護國家安全委員會第一任秘書長。2022年7月1號起出任政務司司長。
梁愛詩 ，GBM，JP係現任全國人民代表大會常務委員會香港特別行政區基本法委員會副主任委員，亦係候選人資格審查委員會非官守成員。佢係前任香港特別行政區政府律政司司長同香港行政會議成員，民主建港協進聯盟創會會員。
鄭若驊，GBM，GBS，SC，JP，外號「女公職王」、「僭建驊」、「司底驊」，2018年1月6號至2022年6月30號出任香港政府律政司司長。2000年獲委任為資深大律師，佢亦同時係擁有土木工程師資格嘅特許工程師、特許仲裁員同專業調解員。
佢亦係亞洲國際法律研究院創始成員同前任主席、國際商事仲裁會前任副主席、國際商會國際仲裁院前任副主席同香港國際仲裁中心前任主席。喺2008年經全球選舉成為第一位出任特許仲裁學會主席嘅亞洲女性，2011年至2017年擔任香港高等法院原訟庭暫委／特委法官。
鄭若驊阿爸叫鄭景瑜，阿媽叫梁麗萍。早年佢嘅私生活好少人知，甚至被人話係單身。直到2018年初被揭發間屋違規僭建，先知原來佢有個老公。到2019年佢無申報，以私人嘅身份處理仲裁案時，先知原來佢仲有個仔。
2009年7月17號，財政司司長曾俊華公布陳德霖由2009年10月1號開始接替任志剛出任香港金融管理局總裁，合約為期5年。2014年3月20號，政府公布陳德霖續任香港金融管理局總裁，合約為期5年，2014年10月1號生效。
譚志源，係香港政府政制及內地事務局前局長、香港特別行政區行政長官辦公室前主任，2017年參選第13屆港區全國人民代表大會代表選舉，2018年做咗香港賽馬會公司事務執行總監。2023年，卸任港區人大代表，交棒畀陳帆。
葉文娟1987年加入政府政務職系，做過唔同決策局同部門。佢2006年至2009年做衞生福利及食物局副秘書長），2009年至2013年做保安局副秘書長，2013年至2019年做社會福利署署長，2019年至2022年做保安局常任秘書長，2022年7月開始做行政長官辦公室主任。
邊界東起加士居道同佐敦道交界，沿佐敦道西南行到覺士道，覺士道南行到柯士甸道，柯士甸道西行到廣東道，廣東道北上到佐敦道，佐敦道西行至新油麻地避風塘，沿海皮北上，喺海寶道中段向西打橫拉條綫到翱翔街同海泓道交界，海泓道南行，屈東入欣翔道，欣翔道東行接甘肅街，再東行接加士居道，再東南行遇佐敦道為止。
有文獻記載，月餅最早出現響南宋時候，之不過當時月餅同中秋節一啲關係都冇，只不過係一種蒸餅拎來賣咁。月餅真正同中秋節拉上關係喺明代。當時北京城內出現咗一種以果做餡嘅月餅。之後人人響中秋節呢一日自己整月餅，用來自用同送畀親朋戚友，以表達團圓祝賀之意。
嗰陣時月餅大小同形狀個個都好唔同，差別好大，製作名堂多兼得意，好似有專供男人食嘅月牙月餅，只限女人食嘅葫蘆月餅，重有特別為細路仔準備嘅「孫悟空」、「兔兒爺」之類嘅月餅等，名目繁多，不一而足。到咗近代，月餅有人手亦用機器幫手整，品種亦日益豐富。
大館，全名大館古蹟及藝術館，係香港一個藝術展覽場地，由中區警署建築群活化而嚟嘅，一共有十六座歷史建築，都喺香港島中環荷李活道嗰頭，同埋都係香港法定古蹟。香港賽馬會將中區警署建築群活化成藝術展覽場地，2018年5月29號正式對外開放，新名「大館」係嚟自舊時市民對中區警署嘅俗稱。
黃色經濟圈嘅概念蛻變自2019年10月由LIHKG討論區網民發起嘅「黑裝修，紅裝飾，藍罷買，黃幫襯」行動，皆因頭兩者有機會涉及到犯法行為，所以為咗將行動普及化，後期嘅宣傳重點就去咗「藍罷買，黃幫襯」度。
根據《明報》喺2020年元旦大遊行入面做嘅調查，有93.6%受訪者話會參加黃色經濟圈，包括幫襯「黃店」或者杯葛「藍店」。而根據《彭博商業週刊》引述沈旭暉嘅估計，黃色經濟圈嘅市值可能高達1000億港紙。
有多間「黃店」話曾經畀政府唔同部門針對選擇性執法，例如多次畀香港警察同食環署巡查，其中光榮冰室荃灣店半個鐘兩度被查。另外，喺太子嘅「黃店」青花亭亦表示每日收到好多電話騷擾同訂座甩底等滋擾行為，《飲食男女》亦喺現場實測後指出執法部門對「黃店」同「藍店」待遇有唔同，例如警員喺量度枱與枱距離時對「黃店」同「藍店」會採用唔同標準，令到黃絲帶陣營覺得「藍店更危險，黃店更安全」咁話，而民建聯前北區區議員鄧根年涉嫌違反限聚令大宴親朋等就無人被檢控。
2023年8月26號，位於駱駝漆大廈第三座嘅「光榮米線」俾地政處警告違反地契，指大廈只淮用作工業、貨倉之用，要求光榮米線停業，否則向業主釘契。由於光榮米線有黃色經濟圈嘅政治立場，而同一座其他四十幾間食肆都無收到警告，所以被質疑係選擇性執法。
2019年，香港陷入逃犯條例爭議，喺8月29號，吳秋北同埋同屬親中派嘅馮煒光喺Facebook批評翠華餐廳最新調味包嘅包裝，當中包括印有穿著制服嘅動物嘅胡椒同白糖包裝，係諷刺警察，又話要罷食翠華餐廳。
反送中運動期間，親中陣營同埋香港警察不時使用一啲非人化詞語，例如係「曱甴」等形容反對逃犯條例嘅人。香港首富李嘉誠曾刊登廣告，指「黃台之瓜、何堪再摘」，又話希望政府對未來嘅主人翁網開一面，但就換嚟吳秋北喺2019年9月15號喺Facebook嘅攻擊，話佢係「曱甴王」，引起一啲網民批評。
1920年喺意大利海浴城市里米尼  一個普通人家出世，爸爸係推銷員，媽媽係傳統天主教徒，家教好嚴。身為大仔嘅費里尼，同其他有啲反叛嘅細路一樣，鍾意周街走同去戲院，同時又因里米尼係著名嘅渡假勝地，嚟自四面八方嘅遊客、表演團體就為少年時代嘅費里尼帶嚟唔少思想衝擊，尤其係馬戲團同小丑。
佢曾經入讀羅馬大學法律系，但冇畢業就轉咗去做雜誌記者，又做過漫畫師。佢嘅漫畫著色艷麗，人物活潑大胆。佢拍戲時鍾意即興創作，成日紙上畫下人物嘅特徵、服裝嘅細節、劇本人物嘅表情、身材，以便場景設計、服裝設計作為依據。
二戰後意大利經濟迅速復原，1942年盛行「新現實主義」運動，費里尼遇上羅塞里尼。羅塞里尼將攝影機帶到街頭，真實呈現意大利社會風貌，同時抨擊法西斯政府，令費里尼深深折服。1950年費里尼同好友阿拔圖‧拉楚達合作執導《五光十色》，內容係幾具個人風格嘅馬戲團藝人嘅悲慘生活。
連道舊時叫連合道，係香港一條上落山雙線行車嘅街道，全長約100米，響香港島銅鑼灣同跑馬地之間，北面係山腳嘅銅鑼灣加路連山道108號、近住禮頓道保良局總部正門，南面係山腰嘅跑馬地樂活道、近住豪宅比華利山同禮頓山之間，成條路將加路連山同禮頓山連埋一齊。
加路連山道係香港島嘅一條行車路，嚮加路連山山邊，由於以前嘅山泥已經運咗去灣仔區同埋銅鑼灣填海，所以加路連山只得番個名，而家加路連山道圍住南華體育會運動場、南華體育會體育中心，亦都經過聖保祿修院、紀律部隊人員體育及康樂會、掃桿埔運動場、印度遊樂會、孔聖堂中學、孔聖堂小學同連道。
黃泥涌喺香港未開埠之前，屬新安縣地。而地勢平坦，係島上兩笪大平地之一，另一笪喺香港仔。所以有人在此耕田成村，是爲黃泥涌村。村地原屬香港大族鄧氏，租地畀當地人耕田。英人來港之後，同村人買地。因爲英人收地，令佢失去收租之地，所以鄧氏曾經告上新安縣衙。
黃泥涌市政大廈，嚮香港島跑馬地市中心，毓秀街2號，即係成和道近源遠街。黃泥涌市政大廈係香港政府建築物綜合大廈。標準規格即係樓下三層係室內街市同大排檔熟食中心，第3樓全層係黃泥涌公共圖書館，之上各層係室內運動場同球場。
每逢繁忙時間，香港仔隧道去灣仔方向都會好塞。因此管理當局會將隧道間歇性咁閂咗佢，喺黃竹坑收費廣場禁止啲車行去疏導隧道入面嘅車輛。另外，由南區通去香港仔隧道嘅主要道路，例如黃竹坑道、南朗山道、鴨脷洲大橋等，都有指示，喺塞車嗰陣提示司機用其他道路。
香港仔隧道係香港仔、鴨脷洲同黃竹坑去銅鑼灣同兩條海底隧道主要道路，但香港仔隧道嘅擠塞並唔係由於隧道本身嘅容量唔夠造成，而係出口道路如海底隧道、跑馬地區、天樂里或告士打道嘅擠塞倒塞去隧道入面引致，因此塞車問題重係冇根本嘅解決方法。
大坑道係香港島銅鑼灣上山嘅一條行車路，起點嚮大坑西北面嘅銅鑼灣道近聖馬利亞堂，行車天橋經過摩頓台、福德古廟、勵德邨、虎豹別墅、渣甸山、掃桿埔衛斯理村，大坑大坑徑、跑馬地藍塘道同埋黃泥涌峽道等，全長3.
南港島綫係港鐵嘅鐵路綫之一。呢條綫係一個中型鐵路系統，連接香港島北岸同南區，以解決南區嘅交通擠塞問題。香港行政長官曾蔭權響2007年施政報告應承過會起。南港島線東段響2011年開始起，本嚟話2015年通車，最後東段喺2016年12月28號通車，但係西段就暫時未有興建時間表。
2002年，香港政府搵地鐵公司研究南港島綫點起，初頭提議由香港大學經鴨脷洲接駁去灣仔，唔經香港仔。2004年地鐵公司將南港島綫拆開兩邊，東段由鴨脷洲接駁去金鐘，西段就同西港島綫合併，由黃竹坑接駁去西營盤。
運輸及房屋局局長張炳良響2015年尾去海洋公園站視察嗰陣提過，嗰陣嘅工程已經完成咗九成，預計可以喺2016年尾通車。2016年11月，時任港鐵主席馬時亨確認可以喺同年12月中下旬通車。2016年12月5號，港鐵確認南港島綫通車日期。
藍灣半島嘅地皮係填海得嚟嘅。喺1997年3月25號，地皮由信和集團、維德集團同中銀香港等等公司組成嘅財團用118億2000萬港紙投得，喺2017年龍光地產、合景泰富用168億投得鴨脷洲利南道住宅地之前，藍灣半島地皮一直係香港成交價最高嘅「地王」。
投得地皮之後，因為樓市喺1997年秋天大跌，所以發展商向政府改發展圖則去加地皮可建築樓面面積，後來被審計署喺報告批評地政總署冇額外收返補地價。藍灣半島喺1998年開工，2001年4月落成入伙。屋苑總共有8座，每座有62層，高202米，中至高層可以睇到觀塘、油塘、日出康城同藍塘海峽嘅景致。
藍灣半島嘅地皮總面積達到25,592平方米，屬於港島住宅地皮，住宅部分嘅地契喺拍賣前寫明係6.5倍地積比，雖然之後刪除咗，但係仍然寫明需要起一個公共交通交匯處同一個公眾停車場，當中公眾停車場嘅面積計入建築樓面面積裏面。
發展商之後申請改做為丙類地盤，重建議起兩條內街令到佢符合丙類地盤嘅定義。最後因為同小西灣運動場接連嘅行人路被定義做街道，所以發展商只需起一條4.5米闊嘅內街。因為呢個地盤冇受城市規劃大綱圖規管，所以唔需要通過城市規劃委員會就可以通過改變。
每座住宅嘅𨋢都用咗迅達Miconic 10嘅智能分配系統，令到藍灣半島成為咗香港第一個用呢個系統嘅住宅項目。住客只需要喺大堂用拍一下住戶智能卡，系統就會自動分配電梯畀住客，入𨋢之後亦都唔需要再撳𨋢掣就可以到所住嘅樓層。
簡炳墀，人稱「食力簡」、「簡sir」，係香港賽馬會著名華人練馬師，曾經五度成為香港冠軍練馬師。此外，簡炳墀曾經係香港輔警，冧把係A455。1978年至2003年，喺香港從練25年之後退休，就轉去澳門繼續做練馬師。
簡炳墀喺香港上水松柏塱村出世，係新界原居民。佢1952年移民到英國，喺葉森馬場附近嘅中菜館返工，因為酒樓好近馬場，之後同唔少馬圈中人相交。到1962年，騎師Teith Tugan邀請佢入去馬房工作，同時兼讀騎師及進修賽馬管理學課程。
1988至2003年間做咗上水鄉事委員會主席，做過新界鄉議局永遠顧問，又曾經組織同新界鄉議局對立嘅新界原居民議會，亦曾經參加過立法會選舉，但落選，後嚟曾經表態要求前行政長官董建華落台同支持梁國雄參選立法會等。
簡炳墀喺1978年開始喺香港擔任練馬師，從練期間曾經贏過五屆冠軍練馬師，喺香港累積贏咗844場頭馬，曾經係香港嘅華人練馬師累積頭馬紀錄保持者，由佢訓練嘅佳駟包括金中金、你知幾時、飛躍舞士、威利高、金威、真威、生圖、實業家、實業先鋒等等。
1863年，皇后大道中同必打街交界處起咗大鐘樓，鐘樓具有報時同報火警嘅作用，當時係中環嘅標誌。不過大鐘樓喺1908年拆咗。香港開埠之初，必打街東面有顛地洋行，西面有郵政總局、渣甸洋行、連卡佛洋行等等。
啱啱入夜嘅時份，駐守尖沙咀嘅一隊 PTU 坐住俗稱「豬籠車」嘅警車出勤，期間聽收音機知道較早前喺北角嘅一單解款車劫案裏面，一個頭部中咗鎗嘅警員喺醫院經搶救後傷重不治，車裏面嘅所有隊員為此議論紛紛，而佢哋嘅工作就係喺一片哀傷嘅氣氛之下開始。
肥沙追住個古惑仔追到去後巷邊，佢估到後巷裏面一定有埋伏，於是拎出支配鎗兜後面路，諗住從另外一邊入口入去巷度制服班古惑仔，點知喺巷口俾堆垃圾跣一跣成個仆低暈咗，班古惑仔因為大佬命令，見肥沙暈咗都照樣打咗佢一餐。
阿展叫隊員阿泰將個線人打到抖唔到氣，查問到嗰四個古惑仔嘅藏身之所，原來喺一棟舊樓嘅其中一個單位。打緊人嘅途中，大隊入面負責內外務嘅傳令員嚟到搵阿展，想話跟佢學吓嘢，但係幾個人都唔想畀佢知正喺度搵緊失鎗，於是呢個傳令員喺唔知做咩嘅情況下跟住阿展佢哋四圍巡。
呢個時候，阿 KAT 一隊人正喺廣東道附近發現咗好多架俾人惡意破壞嘅車，啲車嘅車門玻璃都俾人整到爛晒，重響晒防盜警鐘，不過就唔見有人，於是幾個人就埋伏喺路邊度等待犯人嘅出現。呢個時候，跟住阿展一隊人四圍遊嘅傳令員發現阿展佢哋冇跟住原定嘅路線前往簽到地點，於是就向阿展提出。
眾坊街一帶，原本係油蔴地淺灘。水上人灣舶此灘，亦有唔少人來呢度做生意，1841年之前重起埋天后廟，叫油蔴地天后廟。廟前地，因有幾樖榕樹遮陰，所以叫榕樹頭。因係廟前榕樹頭笪地，英國人就形容為Public Square，即公眾廣場咁解。
1860年，英國由大清手上正式得到九龍半島，無耐就發展尖沙嘴同油蔴地。1864年，英國將尖沙嘴村落搬來廟條。1878年，香港政府將呢劃做廣場。1887年，當時香港政府響榕頭頭側邊，起咗條街，叫Public Square Street。
恒貞大押，係香港舊時一間當舖，喺九龍深水埗北河街141號，近住長沙灣道同深水埗站A1出口。當舖喺1940年代已經有經營，到2010年代初期執笠，原址之後轉租畀食肆。雖則當舖係戰前唐樓建築，古物古蹟辦事處未有對棟樓做過歷史建築評級。
根據恒貞大押嘅門口招牌，當舖嘅東主叫「江英」。喺20世紀中後期，恒貞大押喺區內當幾出名，但隨住香港經濟發展，典當業逐漸沒落，加埋東主後人已經移民到海外，無心再經營落去，恒貞大押喺2010年代初期執笠，丟空一排之後喺2016年11月搵工人清場。
當舖舖位之後租咗畀「澳門陳光記燒味飯店」，喺2017年7月開業。食肆嗰時將門面油上灰黑色，遮住咗原先「恒貞大押」紅色字樣。不過陳光記做咗兩年就未有再續租。到2020年3月，舖位由「基隆茶餐廳」承租，皆因東主覺得原先隻灰黑色太暗，所以就改油黃色，同時亦代表佢嘅政治立場係「黃店」，不過就惹嚟網上批評佢破壞原建築特色，東主就回應話會研究將正門嘅「恒貞大押」字樣填返紅色，但一路未有付諸實行。
「黑裝修，紅裝飾，藍罷買，黃幫襯」係香港一個社會運動行動，由LIHKG討論區網民發起。因應2019年《逃犯條例》修訂問題造成反逃犯條例修訂運動，過程發生好多事，造成社運升級。結果示威升級，出現暴力同埋破壞情況。
2019年7月，經濟日報集團石鏡泉去藍絲帶集會台上公然教唆其他人去打人。當時20號「守護香港」集會上，石鏡泉話用藤條同埋水喉通打人係一種「教仔」方法，佢重講到好深入，話要用幾粗同埋幾長，用咩力同埋打身體邊個部位。
另外，「罷鷲行動」過程中有殺錯良民例子，例如一芳水果茶。報指事後一芳得到示威者「還原」，香港總代理表示歡迎。大陸手機品牌小米雖然曾經用「五大平台，缺一不可」廣告口號，重遭到國家機器狠批「缺腦如此，無藥可救」，但最終難逃「火攻」命運。
2019年10月尾，有連登會員表示如果「政見唔同就要『裝修』」，覺得運動變質似「大陸文革」，有唔少人同意講法。其實，前前後後網上已經出現好多懷疑「借刀」，特指唔係上市公司就好難起底。譚仔雲南米線一直無表態，直至2019年10月26號有分店被貼上反示威標語，令媒體同埋示威者關注。
2022年1月中，容可兒上載一段試食片，對嚟自香港麗思卡爾頓酒店、帝京酒店同基隆茶餐廳嘅外賣盆菜作比較，並對基隆茶餐廳嘅盆菜大力批評。網上對呢段試食片一面倒負評，認為價錢唔同，批評佢唔應該將酒店出品同茶餐廳出品比較，甚至喺新冠疫情艱難時期向小店落井下石。
信德中心係香港上環一座樓。佢嘅前身係港澳碼頭 ，收尾由信德集團加建兩幢寫字樓同埋基座商場。而家信德中心東座叫招商局大廈，由中資國營背景嘅招商局集團命名。信德中心商場有3層，樓下地面係的士站同埋公共停車場，之間有富臨海鮮酒家同埋澳門賽馬會會所、美心快餐、麥當勞同埋時裝店咁。
張繼聰係香港歌手、作曲人同演員，畢業喺香港演藝學院，主修表演，共演出過廿幾套舞台劇，2005年正式加入樂壇，亦有為其他歌手作曲，2012年加盟無綫電視，拍過唔少電視劇，代表作包括《老表，你好嘢！》、《忠奸人》等。
新藝寶1985年成立，由寶麗金同新藝城合資成立，係佢哋嘅附屬公司。總裁鄭東漢請少寶主理，當時主要人物有黃百鳴、陳小寶、石天同麥嘉等。之後1990年代初，新藝城退出，淨低寶麗金。捧紅過唔少歌星，好似王靖雯、張國榮、Beyond、蘇永康等等。
利東街，俗稱喜帖街或印刷街，喺香港島灣仔，係香港出名嘅印刷品製作同門市集中地，特別以印喜帖出名。但由於市區重建計劃，利東街嘅業權而家已經俾政府市區重建局補錢收番，喺2005年11月6號凌晨零時起，復歸政府所有，令印刷店嚮當地絕跡，或搬走。
黃柏高係香港藝人經理人，有「金牌經理人」之稱。佢曾經喺金牌大風、華納唱片同正東唱片等唱片公司出任要職。2012年，佢加入太陽娛樂文化出任董事總經理直到2020年。黃柏高曾一手提攜無數著名歌手同藝人，有唔少歌手藝人都會喺攞獎嘅時候公開話『多謝Paco』，成為香港娛樂圈嘅名句。
黃柏高喺中學讀書嘅時候，成績唔算好好，之後出咗嚟做嘢。1978年華納唱片喺香港設立分公司，黃柏高去見工，但係就俾老闆話佢英文唔好，結果華納只係畀佢去貨倉部工作負責管倉，後嚟因一次偶然下講咗一句不屑當時香港中文音樂嘅說話，結果反而被唱片公司老闆賞識，之後就被調任中文唱片部擔任唱片製作工作，展開佢嘅娛樂事業生涯，而第一首歌要負責製作嘅，就係陳百強嘅《漣漪》。
雖然佢喺正東嗰陣捧紅過唔少藝人，但亦曾經試過走漏眼，例如後嚟成為樂壇天后嘅容祖兒，最初就係簽咗畀黃柏高嘅正東唱片，但後來正東同佢解約，當時就有傳黃柏高嫌佢樣衰，黃柏高後來喺2014年一次訪問中話當時係另一個同事負責容祖兒嘅工作，而且當時正東面對嘅條件好困難，由頭到尾都係另一個同事負責。
《老表，你好Hea！》，香港電視廣播有限公司拍嘅電視劇，係《老表，你好嘢！》嘅姊妹作，用翻主要角色班底，但係同《老表，你好嘢！》冇關係。由郭晉安、王祖藍、萬綺雯、王菀之同張繼聰領銜主演，監製係黃偉聲。
《全民造星IV》係香港電視娛樂製作嘅真人騷選秀節目，亦係「全民造星」系列嘅第四季節目，由許廷鏗、梁祖堯做參賽者嘅導師。呢一屆用選拔女子偶像團體做主題，招募咗96個女仔進行比試，當中總決賽嘅三甲保證可以入到新女團。
比賽吸引到唔少有啲知名度嘅非素人報名參賽，但當中有啲人最後入唔到96強，其中獲安排喺第1集播放面試片段嘅包括丁可欣、倪安慈、黃榕同樊沛珈，而其他落選面試參賽者包括黃曦誼、利君牙、文芊澄，同埋戴月、趙詠瑤、張嘉殷，再加埋姚琰欣同黃米琪咁。
入圍者會被編入許廷鏗組或者梁祖堯組，每組再分5個小組。每局落敗方由評判即時淘汰一位隊員，每個落敗隊伍嘅所屬組別需要喺賽後額外由導師淘汰3個人，最終3隊落敗嘅梁祖堯組額外淘汰9個人，2隊落敗嘅許廷鏗組額外淘汰6個人。
另外，親中派商人彭心亦曾經提及黎偉業係佢心靈導師，彭心喺一啲獅子會嘅活動入面甚至被形容為「黎偉業獅伯徒弟」。唔少藝人，包括江美儀、陳豪、滕麗名、莊思敏、李施嬅、李力持、洪天明同周嘉蔚都同佢有所聯絡交往。
2021年，黎偉業被指以慈善為名，騙取唔少藝人付錢作投資，聲稱每月有八厘高息回報，投資愈大，利息愈高，但當成功賺取4億元後，就立即消失得無影無蹤，事件之後愈鬧愈大，黎偉業亦被揭發好多佢聲稱嘅名銜，其實都係虛假。
《釋放自己》係一隻由香港歌手張學友參與錄製，1998年6月3號上市嘅粵語唱片，寶麗金唱片公司發行，歐丁玉監製。唱片喺香港各臺榜單入面有超過5首冠軍歌曲，並囊獲全年銷量最高大碟同埋四台聯頒音樂大獎大碟大獎。
呢隻碟算係陳奕迅其中一隻最廣為人知嘅專輯，入面有唔少歌喺二十年過後都仲有一定流傳度。2020年，陳奕迅參與香港政府一系列推廣關注精神健康嘅宣傳，其中《Shall We Talk》一曲就被重新編曲同翻唱，陳奕迅仲特登拍咗新MV。
另外喺2020年12月，激進親中共派政治人物李偲嫣因為武漢肺炎病逝，由於佢生前經常狙擊泛民主派，發表好多例如反同性戀嘅言論，又涉嫌選舉舞弊、詐騙同唔少金錢轇轕，唔少人慶祝佢嘅死訊，其中高登音樂台就改編咗《2001太空漫遊》一曲去揶揄佢。
王菀之作曲，一派上台即獲商台支持，得到超過200嘅播放率。隻歌重係三台冠軍歌，但未能喺TVB勁歌金榜入面攞第1，成四台冠軍曲。不過最後喺TVB嘅《2006勁歌金曲優秀選第一回》入面成為入選歌之一。一度令大眾認為呢隻歌係古巨基2006年之年度作品。
楊鎮邦作曲，一派台即引起迴響。林夕借此詞勸大家要珍惜眼前人，成功令大家共鳴。再一次成三台冠軍歌，但又係未能喺TVB勁歌金榜入面攞第1，成四台冠軍曲。不過最後喺TVB嘅《2006勁歌金曲優秀選第二回》入面成為入選歌之一。
《In Control》係吳雨霏加入金牌娛樂後所發行嘅第二張專輯，收錄11首歌曲，當中有兩首國語歌同埋一首英語歌，當中《逼得太緊》成為吳雨霏嘅第一首四台冠軍歌，更囊括各大頒獎典禮嘅歌曲獎項，同時呢隻碟亦令吳雨霏獲得「四台聯頒音樂大獎」中嘅大碟獎。
呢隻歌攞到幾個樂壇獎項，包括1990年第8屆十大勁歌金曲獎、第13屆十大中文金曲同埋喺1990年度叱咤樂壇流行榜頒獎典禮攞到「叱咤樂壇我最喜愛的歌曲大獎」。不過蔣志光形容隻歌係刻意商業計算嘅產物，佢唔滿意，得獎嗰陣覺得好空虛。
《妳的名字我的姓氏》由香港歌手張學友喺1996年首次喺《愛與交響曲》演奏會上演唱，寶麗金唱片公司錄製嘅一首冠軍單曲，後來數次現場演唱分別收錄喺《愛與交響曲》現場專輯，《張學友2002音樂之旅世界巡迴演唱會》現場專輯入面。
1996年2月15號張學友同羅美薇喺倫敦註冊結婚，喺幾日後喺香港登報話畀親友。之後張學友嘅好友音樂人李偲菘同填詞人林夕決定一齊合作，喺短期內即創作出嘅一首後來令人熟悉嘅經典粵語流行歌曲，即《妳的名字我的姓氏》送畀張學友同羅美薇。
由於時間緊迫，歌曲冇被收錄喺張學友嘅個人唱片入面，成為一首張學友個人甚至喺粵語流行音樂罕見嘅經典單曲歌曲。歌曲首次喺1996年3月24號，即張學友婚後首次公開演出中，經由葉詠詩率領嘅香港管弦樂團嘅伴奏入面由佢唱出，喺第二日嘅第二場演出入面再次演唱。
喺經由Jock Chew，葉詠詩同埋張學友嘅共同對研究，並對原曲進行改進後，成為一首受到樂迷熱捧嘅冠軍單曲，甚至喺粵語唔流行嘅中國大陸、台灣甚至喺東南亞地區同韓國，《妳的名字我的姓氏》都佔據咗音樂排行榜嘅榜首位置，被大家傳唱。
歌曲嘅音樂錄影帶喺2011年8月24號發行，展現電影入面嘅剪輯鏡頭。《那些年》攞到商業上嘅成功，喺KKBOX單曲每日排行榜上連續64日奪冠，喺香港嘅幾個音樂榜單亦奪冠。喺商業上攞到成功嘅同時，歌曲都攞到好多獎，包括香港商業電台嘅2011年度叱咤樂壇流行榜頒獎典禮入面攞到專業推介第二名同我最喜愛的歌曲大獎等。
《撐起雨傘》係一首由香港音樂界為喺2014年9月底開始嘅「和平佔中」同埋「雨傘革命」所創作嘅歌曲，由羅曉彬作曲、林夕同埋Pan填詞，何韻詩、黃耀明、葉德嫻、謝安琪、周國賢、盧凱彤、方皓玟、RubberBand同其他香港歌手主唱。
呢首歌喺2015年元旦舉行嘅「2014年度叱咤樂壇流行榜頒獎典禮」以2887票奪得「叱咤樂壇我最喜愛的歌曲大獎」，得票拋離其餘4首歌曲過千票，係該頒獎典禮設立以來，首次由群星演唱嘅社會運動歌曲奪得該典禮嘅最高榮譽。
《人話》係香港創作女歌手方皓玟喺2019年年尾推出嘅歌，作曲填詞都係方皓玟一手包辦，編曲何山、監製係何山同埋許創基。呢首歌以EDM作為曲風，歌詞批評香港政府喺反送中運動期間面對數以百萬計嘅示威者嘅訴求依然視若無睹，甚至有無數次警察對示威者使用暴力嘅事件。
「人話」呢個詞最初出自粵語俗語「見人講人話，見鬼講鬼話」，而響2019年反修例運動期間，香港電台新聞記者利君雅響一個政府記者會入面唔滿意行政長官林鄭月娥嘅解答，講咗句「講人話啦！」，令「人話」呢個詞同反修例運動扯上關係。
《情不禁》係香港流行音樂嘅一張分水嶺級別嘅唱片。喺該專輯推出嘅年代，1980年代樂壇巨星譚詠麟宣布唔再競逐音樂獎項同張國榮啱啱退出樂壇，1990年代初期正值四大天王形成期間，呢張唱片直接證明咗張學友喺當時香港流行音樂中嘅位置。
推出呢張專輯前，張學友嘅《夢中的你》專輯已經喺香港熱賣，而《情不禁》就開始將張學友嘅音樂作品推向一個新嘅高度。主打歌《每天愛你多一些》嘅受歡迎程度超出所有人嘅想像，重成為咗當時香港，臺灣同中國大陸沿海地區年輕人示愛嘅必選歌曲，歌曲影響力貫穿1990年代，直到依家世界各大華語電臺重可以聽到呢隻歌。
張學友喺呢張專輯嘅MV開始嘗試利用電腦技術製作，融合幾首主打歌曲，包括《餓狼傳說》、《非常夏日》等，上市時收到好好嘅效果。唱片被分為幾個版本，市場上常見嘅分別有正式版，早期嘅萬寶路紅版，香港本地EP版同埋日本EP版本
唱片上市後大熱，餓狼傳說一曲喺當時異常流行。但喺中國大陸，單曲《餓狼傳說》由於歌詞被審核部門批評做露骨同不良，並未收錄到引進版CD當中。即使咁樣，因為翻版嘅原因，佢都係喺中國大陸流行，時至今日，喺內地嘅卡拉OK入面，依然係點播率最高嘅粵語歌曲之一。
張學友喺《餓狼傳說》拋棄咗1990年代初期嘅情歌路線，開始嘗試唔同類型，帶有搖滾同埋R&B元素嘅新類型音樂，呢啲元素都包括以後嘅《屈到病》、《高！高！》同埋最為接近嘅《野貓之戀》當中。其他柔和歌曲包括《來來回回》，《只有你不知道》已成為經典粵語流行歌曲，主打歌之一嘅《春風秋雨》亦獲得樂評嘅廣泛認可。
「Dear Jane」個名係源自 Dear John letter 嘅男仔版。佢哋個名顯示佢哋嘅歌曲以男仔角度為主。四個人都係喺香港住，細個嗰時曾經分別喺唔同地方留學，吸收咗唔同嘅生活同音樂文化。返香港之後，就打算用搖滾音樂喺呢個金錢掛帥嘅大都會生存，結果…
《雪狼湖》係香港同華人地區第一部令人熟悉嘅原創現代音樂劇，由張學友做藝術總監同主演，歐丁玉、李迪文、趙增熹、杜自持做音樂總監，香港天星文化娛樂有限公司投資。故事由鍾偉民原著，講述花匠胡狼同富家小姐寧靜雪之間嘅愛情故事。
1997年3月28號，《雪狼湖》粵語版本首次喺紅磡香港體育館公演，動用台前幕後超過300幾人，連演42場，場場爆滿，入場人數超過30萬人次，隨後喺新加坡嘅7場演出都好受歡迎，刷新新加坡演出場次同觀賞人數嘅記錄。
喺音樂劇公演前，寶麗金唱片公司亦推出以音樂劇主要歌曲為主嘅張學友全新廣東專輯《不老的傳說》。而音樂劇嘅主要贊助商花旗銀行都喺音樂劇公演時同寶麗金唱片公司一齊推出一張EP唱片－《雪狼湖Citibank信用卡張學友珍藏版EP》。
袁惟仁繼7年前嘅執迷不悔後，又一次幫王菲譜寫咗首「過眼雲煙」。陳曉娟第一次同佢合作，譜寫咗「推翻」，詞係佢嘅經紀人阿寬第二次幫佢作。因為呢個係王菲婚變後第一張大碟，所以好多人認為詞所寫嘅就係王菲婚後心情嘅寫照。
呢張專輯共收錄11首新歌，頭十首歌嘅歌名睇落嚟係70至90年代嘅粵語經典流行歌曲，但呢張唔係翻唱專輯。為咗向香港樂壇致敬，製作單位借用呢啲經典歌曲嘅歌名，再重新作曲同填詞。新曲中嘅部分歌詞都有同原曲相對應。
2005年度亞洲遊戲展，古巨基被委任做亞洲遊戲展大使。專輯入面嘅《明星》成為大會主題曲，MV入面重加入PS2遊戲俠盜銀河嘅畫面。為咗配合大會主題，一間英國遊戲公司重為佢制定咗「銀河獵人」嘅造型，成為呢張專輯嘅封面。
呢張唱碟係張敬軒向林憶蓮喺1996年推出嘅粵語唱碟《感覺完美》嘅致敬專輯，亦特等揾嚟有份參與《感覺完美》嘅音樂人周國儀為佢成張唱片做編曲工作。而呢張唱碟係香港樂壇少數可以所有派台歌曲都喺同年入面攞到四台冠軍歌美譽嘅粵語唱碟。
國際唱片業協會喺2019年5月9號喺香港搞嘅新聞發佈會上宣布《Senses Inherited》喺一年內達到金唱片銷量。《Senses Inherited》打破幾項紀錄，喺香港唱片商會銷量榜10個禮拜冠軍，係過去10年最多冠軍週數唱片。
陳健安喺佢14歲到18歲期間係香港足球青年軍，2007到2009年球季係香港足球聯賽球員，分別效力香港08同澎馬流浪足球會。佢曾經喺2003年攞NIKE Freestyle公開組冠軍，喺2009年同朋友成立咗香港頭一支花式足球隊 ，喺2014年同歐陽耀冲成立咗，推動花式足球運動。
首歌出名同宮里久美嘅 《越過背後的傷感》好似，所以好多人以為 《越過背後的傷感》 係原曲，但係當時嘅報導係芹澤廣明同一首歌畀咗兩個客，而改編嘅講法亦都唔合邏輯，因為 《愛情陷阱》 出碟雖然遲過 《越過背後的傷感》，但係只係遲咗10日，冇可能咁短時間可以改編完，填埋詞、錄埋音，啤埋碟。
李鵬飛，CBE，JP，人稱「飛哥」，係香港商界及政界知名人士。佢祖籍山東，喺日佔煙臺出世。佢做過立法會同行政局議員，亦做過第九、十屆港區全國人大代表。佢係自由黨第一屆主席，不過喺2004年退黨。曾經主持香港有線電視財經資訊台節目《飛常政經》、香港電台電視部節目《議事論事》，同now財經台嘅時事節目《大鳴大放》，喺2018年7月宣布退休，唔再主持節目。
許冠文喺香港中文大學社會系畢業，做過中學教師，重喺廣告公司做過嘢。1968年到香港無綫電視任職，做《校際常識問答比賽》同埋《歡樂今宵》嘅節目主持。1971年佢同許冠傑一齊演出喜劇綜合節目《雙星報喜》，特受歡迎。
1972年第一次演電影，響李翰祥導演嘅《大軍閥》做男主角。1974年許冠文、許冠傑兄弟同嘉禾電影公司合作，拍咗《鬼馬雙星》、《半斤八兩》、《摩登保鑣》呢啲喺香港大破電影票房紀錄嘅喜劇。佢1980年代過後嘅作品重有《鐵板燒》、《雞同鴨講》、《神算》呢啲。
伍淑清喺2019年9月10號出席聯合國人權理事會會議入面，批評香港修例風波嘅示威者。雖然美心發聲明澄清，伍淑清無參與集團管理同擔任職務，但由於伍淑清間接揸住0.17%嘅美心股權，同美心集團之間有利益關係，因而令到美心集同埋旗下嘅品牌同特許經營品牌受到泛民主派抵制，成為黑裝修，紅裝飾，藍罷買，黃幫襯嘅受害者。
潘宗光係一個化學教授，主要研究無機化學，包括研究維他命B12。1968年起喺香港大學化學系教書，1982年升為教授，1983年做香港大學理學院院長。1991年起得到當時嘅香港立法局議員張鑑泉邀請，做香港理工學院校長，任內主力將香港理工大學發展成應用型大學。
譚惠珠，GBM，GBS，CBE，OBE，JP，花名「珠姐」，係現任港區全國人大代表、民建聯黨員同香港基本法委員會委員。香港人，籍貫廣東中山，1980年代試過同時做立法局議員、行政局議員、市政局議員同埋區議員，被稱為「四料議員」。
1990年7月，《壹週刊》爆出譚惠珠身為交通諮詢委員會主席，竟然有「先達的士公司」嘅股份，間公司專炒的士牌，又未申報利益。由於涉及利益衝突，譚惠珠重向無綫新聞申訴，掀起一場干預新聞自由嘅風波。最後譚被殖民地政府疏遠，1991年，譚惠珠就冇得再做行政局議員、立法局議員同交通諮詢委員會主席。
香港殖民地時期，譚惠珠思想比較民主同開明，但係立場傾向港英政府。例如1980年，譚惠珠喺公安法例修訂草擬嘅論壇話，民眾集會只要證明冇動亂嘅可能性，就唔算係非法集會，以放寬公眾表達意見嘅權利，主張限制警權。
關正傑喺香港出世。早年就讀聖保羅男女中學。關正傑讀書時同何國禧同另外兩位同學合組樂隊The Swinging Minstrels，主唱英文民歌。樂隊曾以著名組合彼得、保羅和瑪麗嘅《Man Come Into Egypt》，喺星島晚報主辦嘅「第八屆全港業餘歌唱比賽」摘冠。
同年又參加星報主辦嘅Talent Quest音樂比賽，攞到亞軍。翌年同另一得獎樂隊Garbriels合灌迷你專輯《Talent Time '67 Winners》，翻唱彼得、保羅同瑪麗嘅《Early In The Morning》和《Settle Down》。
後來參加黃霑主持嘅麗的映聲文化綜合節目「青年聯誼會」，首次亮相電視熒幕。1967年從聖保羅男女中學中七畢業後，關正傑考入香港大學建築系，期間以個人名義喺EMI灌錄單曲《Cecilia/Ain't That Rain》，並喺蕭芳芳主持嘅無綫電視節目《芳芳的旋律》亮相。
劉秀成喺1969年響加拿大明尼吐巴大學取得建築學學士，1988年獲得澳門東亞大學工商管理碩士，1973年至2004年間喺香港大學任教，先後任建築系講師、高級講師同教授，1996年至2000年任香港大學建築系系主任。
陳美齡係香港女歌手同女作家，1972年喺香港同日本出道，之後為咗讀書而暫時退出樂壇，會考三優四良，先後讀日本上智大學國際學系同加拿大多倫多大學修讀社會兒童心理學，1979年復出。1986年佢喺日本結婚後，打破當地傳統唔做主婦而繼續做嘢，引起日本社會廣泛討論，1989年再喺美國史丹福大學讀教育系博士。
佢响九七回歸之前，曾經喺1985年到1991年擔任立法局非官守委任議員，1988年到1991年任行政局非官守議員，之後曾經一度退出政壇，但隨即喺1992年重返行政局，並且喺1993年開始做埋香港房屋委員會主席。
程介南係香港政治人物、政治公關、時事評論員同主持人，做過臨時立法會同立法會議員，家下係政治公關顧問。佢幫過無綫電視、亞洲電視、佳藝電視同香港電台電視部拍攝《獅子山下》系列等。佢阿哥程介明係香港大學前副校長。
周潔冰，MH，祖籍廣東省潮州，香港親中陣營民建聯政治人，前香港灣仔區議會民選區議員，前市政局議員，曾經做過廣東省、佛山市、廣州東山區政協委員。周潔冰亦係香港華興集團董事，紫荊社創辦人同主席，中國兒童少年基金會功勛理事，春蕾計劃基金會發起人兼主席，並曾獲選香港十大傑出青年及佛山市榮譽市民，周潔冰亦活躍喺香港潮州籍社區，任職香港潮州商會婦女委員會委員。
佢係香港親中陣營嘅支持者，曾經有份參與一份聯署，支持北京未經諮詢或香港人同意而強行訂立，同時搞到泛民主派一致負評嘅《香港國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
雖然佢喺香港出世，但佢自細同契媽喺元朗居住，學到滿口客家話，結果反而唔識講廣東話。之後做咗傳媒工作者，經努力加上家姐嘅車森梅幫助，成為語言流利嘅港台首席主持人。1967年透過參加《空中小園地》加入電台兒童節目播音。
一九八零至一九九零年代開始連續多年蟬聯香港大學民意研究計劃《全港電台收聽調查》十大最受歡迎電台節目主持人第一位，因此被一啲人封為香港金牌DJ。1992年被一名電台聽眾提名，成功獲選香港十大傑出青年。2009年接受美國CNN訪問 。
車淑梅長年喺香港電台工作，算係香港電台嘅代表人物之一，2023年8月車淑梅亦成為咗香港電台同科技公司合作下第一位AI製作出嚟嘅節目主持，「AI淑梅」同真正嘅車淑梅甚至一齊為有獎問答遊戲「一台二十問」擔任主持 。
1992年，梁家輝應承咗港台節目主持陳海琪做訪問，當時梁家輝主演嘅法國電影《情人》上映，由於內有大膽牀上戲，所以受到唔少人關注，但港台事前無知會梁家輝，就叫咗大批記者到場，令梁不滿而決定臨時甩底，車淑梅之後喺節目暗指梁家輝嘅保母辦事不力，梁家輝就更加扯火，除咗向高層吳錫輝投訴，仲形容車淑梅比八婆更八婆。
車淑梅無公開表達過自己支持邊個政治陣營，但就曾經喺文匯報專欄《淑梅足跡》撰文，為激進親中共派人士高松傑宣傳。另外，喺2021年9月華為副董事長孟晚舟向加拿大政府承認華為喺伊朗業務誤導銀行而獲釋後，車淑梅亦喺社交媒體公開讚揚孟晚舟「不屈不撓、從容有禮」，稱讚佢係堅強不屈嘅中華女兒。
2020年5月尾，佢有份參與一份文藝界聯署，支持北京未經諮詢或香港人同意而強行訂立，同時引起泛民主派一致爭議嘅《香港國家安全法》，但有關聯署之後被揭發老作，其中名單上嘅張寶華、徐熙媛、李巧靈同蔣志光之後死口唔認有份參與，而陳汝騫就响2019年離世。
佢曾經喺一次訪問入面睇到自己以前好反叛，成績又差，差啲誤入岐途，中三個陣甚至被踢出校，但去到第二間學校就好彩得到其他老師嘅重視，之後成績有進步，高中畢業後就投考懲教署，期間半工讀喺樹仁學院完成法律及行政專業高級文憑。
陳文敏係香港名譽資深大律師，2002年到2014年做香港大學法律學院院長。2015年，佢本嚟被任命做香港大學副校長，不過香港大學校務委員會遲遲都唔表決，最後喺9月否決咗，社會輿論認為係香港行政長官梁振英背後干預校委會。
李麗珊，BBS，MBE，暱稱「珊珊」，外號「風之后」，係香港退役滑浪風帆運動員。佢攞過幾個國際賽嘅獎，其中喺1996年夏季奧林匹克運動會攞到嘅滑浪風帆金牌係香港史上頭一嚿奧運金牌，亦係香港主權移交前唯一嘅奧運獎牌。
黃英豪，BBS，JP，係香港建制派政治人物、執業律師、生意人，第七屆立法會議員、第14屆港區人大代表，民主建港協進聯盟成員、新世紀論壇副召集人，廣東台山人，黃笏南家族後人，家姐黃英琦曾經做過灣仔區議會主席。
陳智思議員，GBM，GBS，JP，係香港行政會議前任召集人，香港傍泰國生意人，亞洲金融集團同亞洲保險有限公司總裁，泰國康民醫院董事之一，第11、12、13屆港區人大代表，第9、10屆全國僑聯常務委員。
1998年，陳智思循保險界功能界別晉身香港立法會，並成為「泛聯盟」成員，2004年獲委任為行政會議成員，直至2009年1月20號離任。2012年獲時任特首梁振英委任返做行政會議成員。2022年6月，由於梁高美懿年滿70歲嘅關係，佢獲選為香港賽馬會董事。
蔣麗莉係香港企業家、香港總商會首位女主席，上市公司太平洋興業前主席，香港自由黨中委兼常委。2008年1月7號因為涉嫌詐騙畀香港廉政公署拉咗。2011年6月15號，被裁定串謀詐騙罪名成立，喺區域法院被判囚3年半。
余翠怡11歲時生骨癌，接受化療之後傷口發炎，要切除左腳小腿並裝上義肢。為咗喺手術之後儘快好返，佢喺16歲嗰年加入香港傷殘人士體育協會，初時練習游水為主，後來因為覺得練習劍擊好型仔，喺朋友慫恿下開始接觸輪椅劍擊運動。
張潤衡，MH，香港1996年八仙嶺山火遭燒傷毀容嘅生還者，常以火災康復嘅「專業人士」同「人生教練」自居，並以相關形象獲得一定知名度後，被揭發同引起山火有重大嫌疑。香港灼傷互助會前任副主席，2009年香港十大傑出青年，香港教育大學宗教教育同埋心靈教育中心榮譽顧問。
佢喺香港修例風波期間，佢亦曾經批評香港警察嘅行動，因而被《大公報》攻擊。另外，喺2021年國安教育日小學生玩具槍風波入面，有小學生被影到用玩具槍指住其他同學，佢亦批評點解警察無阻止，質疑警察係無知定係殺戮成性。
黃傑龍，JP係叙福樓集團執行董事，2011年香港十大傑出青年，澳洲新南威爾士大學畢業生，英國註冊專業工程師同澳洲註冊專業工程師，工商管理碩士，做過國際顧問公司、香港政府同上市公司。2006年幫阿爸黃耀鏗打理叙福樓，搞御苑皇宴，2008年創立株式會社任董事總經理，引入牛角、MMC牛涮鍋等日本品牌。
佢喺嘉諾撒聖瑪利書院讀中學，之後喺香港演藝學院表演系畢業，1998年畢業後加入中英劇團做全職演員，曾經喺多個劇裏面擔演主要角色，包括《丁燈》、《轉得快好世界》、《元宵》、《仲夏夜之夢》、《點解手牽狗》、《非常偵探》同埋《煉金術士》等。
除咗舞台演出之外，07年佢分別導演音樂劇場《瘋女社》同埋劇場組合青年劇場PIPPOP《齊齊做世界》，都獲得好好評價。09年佢獲邀請同太古集團港島東合作，發展劇場項目，監製、創作同埋導演年青人遊樂劇場《大城小我》。
佢寫嘅第一個電影劇本係係柏林國際電影節銀熊獎得獎電影，彭浩翔電影作品《伊莎貝拉》，亦都撰寫埋呢部電影嘅小說。佢亦有為香港電台編寫青春劇《過渡青春》，重得到2007年 The Accolade Competition 嘅 “Best of Show” 同 “Honorable Mention” 獎項。
2012年，第四齣個人劇場作品《Tiffany》，被台灣雜誌《Style Master》評述為一個活生生嘅『現代女子領略幸福實錄』。婚禮統籌師Tiffany從來無憧憬過擁有夢幻婚禮，因為佢成長同經歷令佢選擇相信自己多過任何人。
故事由一場意外開始，原來生命本就充滿唔係意外嘅意料之外。乜嘢係幸福？係緣分注定一切？定係決定扭轉命運？喺一切終結之前，邊個敢保證每個決定都係啱嘅……Kearen重請到本地著名舞蹈家王榮祿先生參與演出，兩度公演。
2009年12月10號，蔡曉慧喺2009年東亞運動會女子4x100米混合式接力以破香港紀錄成績攞到銅牌，之後結束14年運動員生涯。退役之後，蔡曉慧喺中國香港體育協會暨奧林匹克委員會做嘢、擔任無綫電視節目《體育世界》主持人同埋香港體育學院游水教練。
李浩然，係香港親中派政治人物兼商界人士，「基本法小護法」王振民嘅第一位博士學生，曾經做過團結香港基金副總幹事、香港發展中心董事，又去過貴州擔任縣長助理，被視為「比蔡若蓮更紅更左」，亦有啲人估佢係中國共產黨黨員。
江旻憓係香港女子劍擊手，參與重劍項目。佢喺香港出世後移民加拿大溫哥華，6歲返香港，11歲開始玩重劍，13歲就已經攞2007年全國少年錦標賽U17組冠軍。2014年亞洲運動會，佢代表香港喺女子重劍個人賽同團體賽都攞到銅牌。
聯合國大會將「青年」定義為年齡介乎15歲與24歲之間嘅人。聯合國曾經喺1985年喺全球開展「國際青年年」活動，呢個定義就係專門為「國際青年年」活動之下。聯合國公布嘅所有有關青年嘅統計數字，例如聯合國系統出版嘅關於人口統計、教育、就業、醫療衛生嘅年度統計年鑒，都係根據以上定義。
范瑋琪同張韶涵曾經同屬福茂唱片，關係密切，但之後唔同媒體都有報道，佢哋之後關係變差。有部分媒體亦形容，范瑋琪喺張韶涵面對同屋企人嘅風波，事業受挫嘅時候，對張韶涵落井下石。不過呢啲傳聞都冇得到任何一邊嘅正面回應。
2019年8月，多個媒體表示話梁靜茹同佢老公趙元同離婚，點知范瑋琪經紀人向傳媒透露，范瑋琪兩年前就知情，結果范瑋琪被網民炮轟，事後，梁靜茹喺社交媒體為范瑋琪護航，但有啲網民繼續批評范瑋琪，甚至話佢對待張韶涵同梁靜茹嘅做法，證明佢人品有問題。
武漢肺炎疫情期間，台灣政府實施限制口罩出口政策，以確保國內防疫用品需求得到滿足。不過，喺2020年1月，范瑋琪就用呢件事，攻擊行政院長蘇貞昌，話佢係狗官，泯滅人性，結果引來台灣部分群眾對范瑋琪嘅批評同不滿。
有人舉出以往種種中國打壓台灣嘅作為，以及新疆集中營、香港反送中嘅不人道處置，甚至呢次中國有隱匿疫情之嫌，都唔見她發聲。事後范瑋琪官方粉絲專頁發布一則對社會嘅道歉聲明，強調自己係一時情緒失控、希望大家多多關懷，但就未特別對受辱罵嘅行政院長蘇貞昌道歉。
喺東京奧運期間，范瑋琪同佢老公不時喺社交媒體發文為東奧嘅台灣選手打氣，但就被揭發用違法盜版嘅機頂盒「安博盒子」收睇賽事，雖然佢老公就事件道歉，但范瑋琪就拒絕接受網民嘅意見，仲話「The difference between pasta and your opinion is that I only asked for pasta」，結果被網民進一步批評，話佢「說謊成性」、做錯事又唔認。
林家謙係香港男唱作人，2014年主力作歌，2019年出道。代表作品包括JW王灝兒《矛盾一生》、容祖兒《心之科學》、林宥嘉《壞與更壞》、個人單曲《下一位前度》、《一人之境》等等。喺2020年度叱咤樂壇流行榜頒獎典禮到攞到男歌手銅獎同作曲人大獎，跟住就人氣急升。
2020年12月，呂爵安宣布將喺2021年1月中出個人單曲，成為MIRROR成員入面第六位「單飛」嘅Solo男歌手。2021年1月27號，呂爵安正式推出第一隻個人單曲《E先生連環不幸事件》，MV搵咗林家熙同譚旻萱一齊拍。
推出第一日已經喺YouTube有超過20萬觀看次數，唔夠兩日已經上咗YouTube熱門排行榜同多個串流平台日榜嘅第一位。2月11號，《E先生 連環不幸事件》MV觀看次數突破一百萬，並以14日5個鐘頭47分鐘嘅時間成為MIRROR入面第三位個人單曲有一百萬觀看次數同埋最快突破一百萬觀看次數嘅成員。
2021年7月23號，呂爵安推出第二支個人派台歌曲《小諧星》，MV搵咗周秀娜擔任女主角，更揾嚟陸駿光、彭秀慧客串。推出兩日已經喺YouTube有超過70萬點擊率，唔使一日就登上YouTube熱門排行榜及多個串流平台日榜第1位。
2022年4月1號，呂爵安推出第5首個人派台歌《Elevator》，MV第五度由導演Sheng Wong、Maggie Leung操刀。MV邀請到羅家英、阮小儀、蔡佩賢、MIRROR隊友盧瀚霆、柳應廷演出。
2022年6月22號，呂爵安同古巨基合唱古巨基嘅舊歌《飄流教室》，亦係903專業推介，中文歌曲龍虎榜同新城勁爆流行榜嘅冠軍歌。同年7月14號，呂爵安首套主演嘅電影《闔家辣》上映，總票房有3210萬，11月24號，呂爵安第二套主演電影《過時·過節》上映，主題曲《攀上天梯的螞蟻》喺11月8號喺呂爵安嘅 Youtube Channel 發佈。
2023年2月9號，呂爵安憑《闔家辣》同《過時·過節》入圍第41屆香港電影金像獎最佳新演員，係史上第八位憑多個一套戲入圍最佳新演員嘅人。2月17號，呂爵安獲邀擔任梁詠琪演唱會嘅嘉賓，係呂爵安首次以個人身份擔任紅館嘉賓。
2023年5月8號，呂爵安推出咗《ChatMrE》，搵咗陳思翰作曲同編曲，並搵咗黃偉文填詞。7月7號，呂爵安同陳零九合唱《我們都是別人口中的壞人》，MV喺7月17號公開。7月18號，呂爵安推出第二首以E先生開頭嘅歌《E先生 愛人執照》，再次搵咗黃偉文填詞，MV搵咗王紫影做女主角，亦係903專業推介同Chill Club 推介榜嘅冠軍歌。
8月22號，呂爵安為演唱會推出咗《Again!》，MV搵咗膠戰拍檔岑珈其、黃正宜同徐浩昌仲有YouTuber柿柿一齊拍。下一日，佢推出咗另一首歌《霸道總裁》，Dance Version喺9月30號發布。
2019年6月9號，陳卓賢喺佢26歲生日推出咗自己第一首歌《二期大樓》並舉辦咗自己第一個個人音樂會，係第一個舉辦個人音樂會嘅MIRROR成員，MIRROR其他成員都有到場支持。之後佢參加咗《全民造星II》嘅錄製並參加咗第三輪到決賽之前嘅比賽。
2022年情人節，陳卓賢繼《正式開始》之後再喺情人節出歌，叫《留一天與你喘息》。首歌喺Youtube三日就過咗二百萬觀看次數，更加喺一個幾月衝破一千萬觀看次數，並係陳卓賢第一首三台冠軍歌，而且喺叱吒十大入面排第七。
COLLAR係香港女子組合，創立時八位成員係嚟自2021年香港電視頻道ViuTV大型選秀節目《全民造星IV》嘅20強參賽者，喺比賽結束後大概兩個禮拜就宣佈成立組合，經理人係戴穎。隊長係由Gao擔任，其他成員係包括Candy、Day、Ivy、Marf、Sumling同Winka，而So Ching就喺2023年5月10號退團，自此就變咗做七人女子組合。
2018年起，ViuTV推出《全民造星》系列，並分別喺第一季同第二季誕生男子組合，亦有唔少參賽者「單飛」。唯獨節目搞咗三季都未誕生一隊女子偶像組合，所以ViuTV喺2021年推出《全民造星IV》，希望借此培育香港女子組合。
最後喺2021年12月25號《全民造星IV》決賽入面，邱彥筒、沈貞巧同許軼分別奪得冠、亞、季軍，三人就直接晉身女團，ViuTV另外再喺96強中挑選多五名成員。COLLAR成員人數係八名係因為ViuTV《全民造星IV》監製花姐有一次發夢到自己旗下有一隊八人女團，所以花姐向ViuTV董事總經理魯庭暉提議《全民造星IV》以全女班參賽者嘅形式去舉行。
據紀錄COLLAR出道過程嘅節目《我哋係COLLAR》透露，三甲之外嘅其餘五位成員入面，頭四位嘅入圍順序係王家晴、陳泳伽、蘇芷晴同李芯駖。因為楊安妮拒絕咗戴穎嘅邀請，令女團成員一度只係得七個人，經過長時間討論，最終決定邀請雖然表現未算標青但有好高人氣嘅蘇雅琳做第八位成員。
喺2022年1月12號夜晚六點半，ViuTV喺香港尖沙咀海港城舉辦用「Hold Your Breath」主題嘅記者會，記者會上同時公佈另外五名成員李芯駖、蘇芷晴、陳泳伽、蘇雅琳同王家晴，之後八人一齊上台演唱出道曲《Call My Name!
》。由於疫情關係，記者會改喺社交平台Facebook網上直播，直播最高一度有多過7.6萬人去睇，歌手黎明都有去睇直播。另外，COLLAR開設嘅官方社交平台Instagram公開24小時之內嘅追隨者人數係高達20萬人。
喺1月13號夜晚八點《Call My Name!》音樂影片係正式喺影片分享平台YouTube推出。呢個音樂影片喺開播24個鐘內已經突破64萬觀看次數，並且登上香港YouTube熱門影片嘅第一位，喺1月16號凌晨觀看次數就破咗100萬。
同埋1月30號凌晨再突破200萬。喺1月24號，日本能量飲品寶礦力水特宣佈成軍12日嘅COLLAR會擔任品牌嘅香港40周年代言人，亦成為品牌第一個本地歌手組合代言人，同埋會獻唱廣告主題曲，成為咗品牌第一個本地廣告歌。
同年7月下旬MIRROR演唱會發生意外，重傷者李啟言係COLLAR成員蘇芷晴嘅男朋友，蘇芷晴需要請假，令COLLAR變相休團，亦暫停推出新作品，一路去到約莫5個月之後嘅2023年1月1號，蘇芷晴復工，令COLLAR正式復出，並喺1月13號成團一週年翌日推出第五首單曲《The Bright Side》。
喺COLLAR成立之前，因為唔少MIRROR嘅女擁躉對於MIRROR成員嘅追捧，導致唔少女擁躉嘅伴侶備受冷落，其中喺2021年7月一個「苦主」連同部分「鏡粉前夫」喺Facebook成立咗「我老婆嫁左比Mirror導致婚姻破裂關注組」用「圍爐取暖」嘅方式，突然群組會員迅速幾何級數上升，而家已達到35萬，亦引起媒體關注。
自女團成立消息傳出後，呢嗰Facebook群組入面嘅一個「群主」同一班「苦主」作出相應行動，喺2022年1月11號宣布成立分支「前夫反擊戰」群組，而家吸納超過八萬人加入呢嗰群組，再次引起香港傳媒關注。
大笪地係一種雜貨市場，類似古時候嘅墟市。喺一大片空地，商販匯聚，自發形成一個個檔口，買賣咩貨物都有可能。有啲仲會有賣小食嘅走鬼，甚至大牌檔。大笪地可以係走鬼，亦可以係梗檔。譬如香港舊時最出名嘅大笪地，係喺上環嘅夜市。
1910年訂立嘅香港法例第97章《新界條例》規定，新界原居民嘅遺產繼承權依照傳統習俗由男丁繼承。而已移居海外，持有外國護照嘅新界原居民，仍然享有身為新界原居民嘅權益。1994年3月立法局議員陸恭蕙提交《新界土地條例》草案，爭取婦女平等運動，令女原居民都有繼承權。
1972年開始，男性原居民有權一生一次，向政府申請起一間每層面積上限700平方英呎，樓高3層嘅細屋。新界鄉村嘅屋，可獲豁免繳納差餉，土地契約同埋同土地有關嘅一切權利喺1997年7月1號以後維持不變，如果政府為發展新市鎮而要搬原居民嘅鄉村，就要向原居民提供特惠補償。
1970年代，港英政府開始着手將所有參照《大清律例》嘅案例重新編寫成為成文法，與此同時亦利用合適嘅法取代過時嘅舊法。例如1971年頒布嘅《婚姻法》就結束咗香港男性借《大清律例》做擋箭牌而為自己納妾同休妻。
不過，部分《大清律例》條例喺清朝滅亡後依然繼續喺香港通用，咁係由於香港割讓畀英國之後，基於香港跟隨英國奉行嘅習慣法，令部分法例喺冇第啲法例可以參考嘅情況下繼續成為唯一嘅參考對象。直到1971年，最後一條有關婚姻習俗嘅法律俾香港嘅成文法取代之後，《大清律例》歷史使命終於完成，從1646年到1971年，總共經歷過325年。
盆菜嘅食材冇特別規定，不過而家嚮食肆賣嘅會包括蘿蔔、枝竹、魷魚、豬皮、冬菇、雞、鯪魚肉同埋炆豬肉。嚮商業市場上，為咗滿足消費者食得高級嘅要求，所以不少盆菜更包括有花膠、大蝦、鮑魚仔、髮菜、蠔豉、鱔乾等。
元至正十八年，孫蕢、黃哲、王佐、李德同趙介等五位詩人喺度創辦咗南園詩社。明朝初年，改咗做總鎮花園，嘉靖年間起多咗祭祀文天祥、張世傑、陸秀夫嘅三大忠祠。後尾歐大任、梁有譽、黎民表、吳旦同李時行5位詩人，又喺度重結南園詩社。
觀音廟、觀音寺、觀音亭，都係供奉觀音嘅寺廟。響中國大陸、臺灣、香港、日本同北韓都有。若係純佛教，多數叫觀音寺。若果為民間道佛混合，會叫觀音廟。另有水月宮，都係觀音廟另一種叫法，皆因大宋時有水月觀音嘅講法，並非出自佛典。
太史五蛇羹由晚清廣東翰林江孔殷發明。江孔殷花名江蝦，祖先係商人。1904年，喺至後一屆科舉中殿試二甲進士，朝考揀中入庶吉士，入翰林院，所以畀人嗌佢做「江太史」。江孔殷亦做過廣東道台，候補廣東水師提督。
果子狸係夜間出沒既捕獵者，通常喺樹上行走，直到日間先響樹洞休息。當有危險時，果子狸會由腺體分泌臭味嚟趕走敵人，好似北美洲既臭鼬鼠咁。佢哋係雜食動物，但主要以生果為主，但有時會捉昆蟲，雀同松鼠等小動物嚟食。
穿山甲身長由30厘米到100厘米不等，乸比公生得短啲，個頭細啲，眼睛好細，冇牙。除咗個肚之外，穿山甲成身都俾瓦狀嘅角質鱗片包住。受驚嘅時候，穿山甲會縮埋一舊，成個波咁。穿山甲四肢粗短，有好利嘅爪，用嚟掘窿。
過去喺上海，一般大小飯店都唔會有上海粗炒賣，好多上海人根本都無聽過呢款嘢食，上海粗炒只不過係「街邊嘢食」，上海最具有代表性嘅炒麵係蝦仁兩面黃。1950年代前後，大批上海人移居香港，亦將上海餐飲文化帶到香港。
由於香港人並唔鍾意食煎炸嘢，所以有好多人會選擇經過本土化改良嘅上海粗炒，傳統而地道嘅兩面黃炒麵因而顯得唔受歡迎。過咗一段時間之後，上海粗炒就成為一款好常見嘅食品，代表咗香港嘅上海麵食，並由華人餐廳傳向世界各地。
福建炒飯喺香港好常見，喺一般茶餐廳都有得賣，但喺福建就冇呢種濕炒飯。福建炒飯材料有草菇、西芹、瑤柱絲、燒鴨絲、雞肉粒、蝦仁、粟米粒、青豆、紅蘿蔔粒。芡汁材料有雞湯、生粉、生抽、老抽同蠔油。做法係先炒蛋炒飯，之後材料同芡汁一齊炒，再淋喺蛋炒飯上面。
碗仔翅本身冇魚翅成份，但佢睇落同上湯魚翅相似，並用細碗嚟裝，所以叫做「碗仔翅」。大概喺1960年代開始，香港街頭湧現一批小販專門賣呢類平民仿翅，同生菜鯪魚肉湯一齊賣，鯪魚肉以魚肉混入澱粉打成魚肉漿，再以類似刀削麵嘅手法削入湯度煮成長條狀嘅魚肉條，唔少人賣碗仔翅嘅時候，鍾意加埋魚肉一齊食。
喺香港，由於街頭碗仔翅通常加入大量味精，湯底只係由清水、豉油、味精、澱粉溝埋，雖然碗仔翅仍然大受歡迎，但多數人都覺得係垃圾嘢食，以前好少人會喺屋企煮呢啲嘢嚟食。但隨住香港生活質素提高，呢種昔日難登大雅之堂嘅街頭食品，大概1990年代之後亦喺香港一啲酒樓有得賣。
喺華南地區係指涼粉草及大米製作而成嘅、冷凍後成綠色或黑色膠狀凝固物，暑天可作消暑佳品，例如廣式涼粉、江西涼粉等。而潮汕就稱為草粿。而西北地區，係指用米、豌豆或各種薯顃淀粉所製作嘅涼拌粉，例如榮昌黃涼粉、四川涼粉、青海涼粉、山西涼粉等。
煎粉比起涼拌有啲複雜，因為係種手藝，賣煎粉嘅人唔賣涼粉。煎粉要有爐同鍋，賣煎粉嘅爐細，但係喺一個真正嘅農家柴火爐，用泥巴打成嘅爐膛，唔用煤炭做燃料，用麥干、豆秸之顃。鍋係平底嘅黑鐵鍋。賣家先將涼粉切成麻雀大小，然後放油鹽蔥薑之類落鍋，用文火將涼粉煎到金黃。
車仔麪係香港好多人鍾意嘅一款麪，上面都係放一啲平價料餸來食。開頭係街邊小販推架車仔木頭車，響街邊度賣，唔係好乾淨，所以又叫做嗱喳麪。因為夠晒平，所以有唔少人幫襯。以2006年來計，大概係十幾蚊一餐到，睇下要幾多料。
車仔麪大概1950年代出現，二次大戰同國共內戰之後無幾耐。呢個時間香港市民生活都幾苦，唔少人都係大陸走難落來香港。唔係咁易搵到嘢做，所以好多人做小販攞檔，其中唔少小販係推架木頭車出來賣咖喱魚蛋同車仔麪。